PATVIRTINTA

Kauno miesto savivaldybės tarybos

2015 m. lapkričio 10 d.

sprendimu Nr. T-629

**JAUNIMO VERSLO SKATINIMO PROGRAMA „KAUNO STARTUOLIAI“**

**I SKYRIUS**

**BENDROSIOS NUOSTATOS**

1. Jaunimo verslo skatinimo programa „Kauno startuoliai“ (toliau – Programa) nustato Kauno miesto savivaldybės (toliau – Savivaldybė) reikalavimus labai mažoms įmonėms ar verslą pradėti ketinantiems fiziniams asmenims, pageidaujantiems gauti paramą verslo idėjai įgyvendinti, verslo idėjų atrankos organizavimo, vykdymo ir subsidijavimo sąlygas.

2. Programos tikslas – sudaryti palankias sąlygas jaunimui plėtoti inovatyvų verslą, skatinti verslo idėjų kūrimą ir prisidėti prie jų įgyvendinimo Kauno mieste.

3.Programoje vartojamos sąvokos:

3.1. **Labai maža įmonė** – įmonė, kurioje dirba ne daugiau kaip 10 darbuotojų ir kurios metinės pajamos neviršija 7 mln. litų arba įmonės balanse nurodyto turto vertė neviršija 5 mln. litų.

3.2. **Pareiškėjas** – fizinis asmuo ar labai maža įmonė, atitinkantys Programoje nustatytus reikalavimus ir pateikę Verslo idėjos subsidijavimo paraiškas Savivaldybei.

3.3. **Subsidija** – Savivaldybės negrąžintina finansinė parama labai mažoms įmonėms skiriama ilgalaikiam arba trumpalaikiam turtui įsigyti, prekių gamybai arba paslaugų teikimui finansuoti, parduodamų prekių arba teikiamų paslaugų kainai sumažinti arba bendrai finansuoti, gaunant kitą finansinę paramą.

3.4. **Subsidijos gavėjas** – labai maža įmonė, kurios Verslo idėjos įgyvendinimas pripažintas Savivaldybės tarybos sprendimu sudarytos Smulkiojo ir vidutinio verslo plėtros komisijos (toliau – Komisija) ir Savivaldybės tarybos patvirtintas kaip tinkamas subsidijuoti.

3.5. **Verslo idėjos aprašymas** – trumpas planuojamos Verslo idėjos pristatymas, aiški, motyvuota tikslų, idėjų ar projekto įgyvendinimo santrauka.

3.6. **Verslo idėjos įgyvendinimo subsidijavimo paraiška** (toliau – Paraiška) –Savivaldybės administracijos direktoriaus įsakymu patvirtintos formos paraiška, kurią pateikia Pareiškėjas, siekdamas gauti subsidiją Verslo idėjai įgyvendinti.

3.7. **Verslo idėja** –verslo idėja, sukurianti arba reikšmingai patobulinanti jau sukurtą inovatyvų prototipą.

4. Pareiškėjui keliami šie reikalavimai:

4.1. jei Pareiškėjas – fizinis asmuo:

4.1.1. Paraiškos pateikimo dieną jis turi būti jaunesnis nei 29 metų amžiaus;

4.1.2. ne vėliau kaip per 15 darbo dienų nuo Savivaldybės tarybos sprendimo skirti finansavimą Verslo idėjai įgyvendinti paskelbimo turi įregistruoti įmonę;

4.1.3. turi būti deklaravęs gyvenamąją vietą Kauno mieste;

4.2. jei Pareiškėjas – labai maža įmonė:

4.2.1. Paraiškos pateikimo dieną įmonės savininkas ar vienas iš akcininkų (dalininkų) turi būti jaunesni nei 29 metų amžiaus;

4.2.2. įmonės buveinė ir pagrindinė veikla turi būti Kauno mieste;

4.2.3. pagrindinė Pareiškėjo veikla – kurti, gaminti ar platinti sprendimus, skirtus puoselėti inovatyvų, socialiai atsakingą verslą.

5. Subsidija skiriama Verslo idėjai vystyti (sukurti arba reikšmingai patobulinti jau sukurtą inovatyvų prototipą).

6. Programos vykdymo organizatorė yra Savivaldybė. Verslo idėjų įgyvendinimas finansuojamas Savivaldybės biudžeto asignavimais, Privatizavimo fondo ir kitų šaltinių lėšomis.

7. Programos įgyvendinimo organizacinį ir techninį darbą atlieka Savivaldybės administracijos Investicijų ir strateginio planavimo skyrius (toliau – Skyrius).

8. Pateiktas Paraiškas vertina, tinkamas įgyvendinti ir subsidijuoti Verslo idėjas atrenka Komisija Programoje nustatyta tvarka.

9. Komisija siūlomų subsidijuoti įgyvendintinų Verslo idėjų sąrašą, kuriam pritarta Komisijos posėdyje, teikia svarstyti Savivaldybės tarybai.

**II SKYRIUS**

**VERSLO IDĖJŲ ATRANKOS KRITERIJAI**

10. Verslo idėjos vertinamos pagal šiuos kriterijus (toliau – kriterijai):

10.1. Verslo idėjos išskirtinumas, konkurencingumas ir novatoriškumas;

10.2. Verslo idėjos išvystymo realistiškumas;

10.3. rinkos potencialas vystomai Verslo idėjai;

10.4. Verslo idėjos įgyvendinimo plano išsamumas ir pagrįstumas;

10.5. įgyvendintos Verslo idėjos indėlis Kauno miestui.

**III SKYRIUS**

**PARAIŠKŲ TEIKIMAS IR VERTINIMAS**

11. Pareiškėjas, pageidaujantis gauti subsidiją Verslo idėjai įgyvendinti, užpildo Paraišką ir kartu pateikia Paraiškoje nurodytus dokumentus. Pareiškėjai gali pateikti ir kitus dokumentus, nenurodytus Paraiškoje, jei jais pagrindžia subsidijos reikalingumą.

12. Paraiškos teikiamos Komisijos paskelbtoje informacijoje nustatytais terminais ir tvarka. Informacija apie kvietimą teikti Paraiškas ir Paraiškų teikimo tvarka viešai skelbiama vietinėje spaudoje ir Savivaldybės interneto svetainėje [www.kaunas.lt](http://www.kaunas.lt).

13. Pareiškėjai pateikia Paraiškas Savivaldybės administracijos Asmenų aptarnavimo skyriui.

14. Paraiškas ir jose nurodytas Verslo idėjas vertina Komisija pagal Programoje nurodytus kriterijus.

**IV SKYRIUS**

**VERSLO IDĖJŲ ATRANKA**

15. Per 10 darbo dienų nuo Paraiškų pateikimo termino pabaigos Skyrius pagal pateiktas Paraiškas parengia Verslo idėjų sąrašą (toliau – Sąrašas) ir pateikia jį svarstyti Komisijai.

16. Komisijos posėdyje dalyvaujantys Komisijos nariai nagrinėja pateiktas Paraiškas, atrenka Programą atitinkančias Verslo idėjas, kiekvieną atrinktą Verslo idėją vertina pagal kriterijus 10 balų sistema ir užpildo Verslo idėjos vertinimo lapo formą. Verslo idėjos vertinimo lapo formą tvirtina Savivaldybės administracijos direktorius.

17. Skyrius, per 5 darbo dienas išnagrinėjęs Komisijos narių užpildytus vertinimo lapus, parengia apibendrintą informaciją ir apskaičiuoja Komisijos narių vertinimo balų aritmetinį vidurkį.

18. Skyrius pagal balų mažėjimo tvarką sudaro Verslo idėjų sąrašą ir pateikia Komisijai.

19. Komisija pritaria daugiausiai vertinimo balų surinkusių Verslo idėjų sąrašui, atsižvelgdama į turimus metinius Savivaldybės biudžeto asignavimus.

**V SKYRIUS**

**VERSLO IDĖJŲ SUBSIDIJAVIMO PROCEDŪRA**

20. Priėmus Savivaldybės tarybos sprendimą dėl subsidijuojamų Verslo idėjų sąrašo patvirtinimo, Skyrius per 5 darbo dienas parengia pranešimus apie skirtas subsidijas Verslo idėjoms įgyvendinti ir juos išsiunčia pareiškėjams. Pranešime nurodoma, kad pareiškėjas, kuriam nuspręsta skirti subsidiją, per 20 darbo dienų nuo pranešimo gavimo turi pateikti Skyriui informaciją, reikalingą biudžeto lėšų naudojimo sutarčiai (toliau – Sutartis) sudaryti. Jeigu Pareiškėjas per 20 darbo dienų nuo pranešimo gavimo nepateikia reikiamos informacijos arba neįregistruoja įmonės, kaip nurodyta 4.1.2 papunktyje, laikoma, kad jis atsisako subsidijos.

21. Komisijos parengtą Sutarties formą tvirtina Savivaldybės administracijos direktorius.

22. Skyrius, gavęs iš subsidijos gavėjo informaciją, reikalingą Sutarčiai sudaryti, ne vėliau kaip per 15 darbo dienų parengia Sutartį ir teikia ją pasirašyti. Sutartį su subsidijos gavėju pasirašo Savivaldybės administracijos direktorius ar jo įgaliotas asmuo.

23. Lėšos į subsidijos gavėjo sąskaitą pervedamos Sutartyje nustatyta tvarka ir terminais.

24. Subsidijos gavėjas per vienus kalendorinius metus gali gauti finansinę paramą tik pagal vieną Savivaldybės tarybos patvirtintą smulkiojo ir vidutinio verslo subsidijavimo programą ir ją turi panaudoti tais pačiais kalendoriniais metais.

**VI SKYRIUS**

**SUBSIDIJŲ GAVĖJŲ KONTROLĖ IR PRIEŽIŪRA**

25. Subsidijos gavėjas, atlikęs visus Sutartyje nurodytus darbus, iki Sutartyje nurodytos datos pateikia Skyriui ataskaitą apie subsidijuotos Verslo idėjos įgyvendinimą ir Savivaldybės biudžeto lėšų tikslinį panaudojimą (toliau – ataskaita) ir tinkamai patvirtintas mokėjimus pagrindžiančių dokumentų kopijas. Tinkamomis pripažįstamos tik tos subsidijos gavėjo išlaidos, kurios patvirtinamos mokėjimo dokumentais.

26. Subsidijos gavėjo ataskaita gali būti atmesta, jeigu ataskaitoje pateikti duomenys netikslūs, informacija dėl Savivaldybės biudžeto lėšų panaudojimo nepakankama, finansiniai dokumentai netikslūs ar taisyti.

27. Subsidijos gavėjas, kurio ataskaita atmetama, apie tai informuojamas ir jam suteikiama teisė per 10 darbo dienų ištaisyti nurodytus ataskaitos trūkumus ir pateikti ataskaitą pakartotinai. Subsidijos gavėjui, kuris pakartotinai nepateikia ataskaitos arba netinkamai ištaiso trūkumus, Savivaldybė pateikia pretenziją – raštą dėl suteiktos subsidijos grąžinimo Savivaldybei.

28. Skyrius, išnagrinėjęs Subsidijos gavėjų pateiktas ataskaitas, parengia Komisijai informaciją apie Savivaldybės biudžeto lėšų panaudojimą.

**VII SKYRIUS**

**ATSAKOMYBĖ UŽ VERSLO IDĖJAI ĮGYVENDINTI SUTEIKTĄ SUBSIDIJĄ**

29. Subsidijos gavėjas privalo:

29.1. atsiskaityti už skirtų lėšų panaudojimą, pateikdamas Skyriui ataskaitą ir kitus Savivaldybės prašomus dokumentus iki datos, nurodytos Sutartyje;

29.2. Savivaldybės reikalavimu pateikti visą su Sutarties vykdymu susijusią informaciją.

30. Jei Subsidijos gavėjas neįvykdo pagal Sutartį prisiimtų įsipareigojimų ar Savivaldybė nustato, kad jo įmonės veikla netinkama (t. y. įmonė laiku nemoka darbo užmokesčio ir su darbo santykiais susijusių išmokų, įmonė pusę metų laiku nesumoka už gautas prekes, atliktus darbus, suteiktas paslaugas, negrąžina kreditų ar nevykdo kitų sandoriais prisiimtų turtinių įsipareigojimų, įmonė praneša kreditoriams, kad negali arba neketina vykdyti įsipareigojimų, yra įsiskolinusi Valstybiniam socialinio draudimo fondui ar Valstybinei mokesčių inspekcijai), įmonės veikla sustabdyta arba pradėtas įmonės bankroto procesas, Subsidijos gavėjas per 30 darbo dienų po Savivaldybės pateikto įspėjimo raštu privalo grąžinti visas pagal Sutartį gautas biudžeto lėšas Verslo idėjai įgyvendinti.

\_\_\_\_\_\_\_\_\_\_\_\_\_\_\_\_\_\_\_\_\_\_\_